[pic] | AZ EURÓPAI KÖZÖSSÉGEK BIZOTTSÁGA |

Brüsszel, 30.5.2006

COM(2006) 267 végleges

Javaslat

A TANÁCS HATÁROZATA

az AKCS–EK partnerségi megállapodás 96. cikke alapján különösen sürgős esetben Libériára vonatkozó intézkedések elfogadásáról szóló 2003/631/EK határozat módosításáról

(előterjesztő: a Bizottság)

INDOKOLÁS

Az Európai Unió Libériával fenntartott kapcsolatait 2002. március 25. óta az AKCS-EK partnerségi megállapodás szabályozza. A 2002. március 25-i 2002/274/EK tanácsi határozat[1] rendelkezett az AKCS-EK partnerségi megállapodás 96. és 97. cikkében megfelelő intézkedések elfogadásáról.

Miután 2003 augusztusában, Accrában aláírták az átfogó békeszerződést, átmeneti kormány alakult, amelynek feladatai közé tartozott az ország felkészítése az újjáépítésre, valamint a köztársasági elnöki és országgyűlési választásokra. A Tanács a demokrácia, a jogállamiság és a kormányzás alapelvei tekintetében jogsértéseket állapított meg, ezért a megfelelő intézkedések érvényességi idejét 2003. augusztus 25-i 2003/631/EK határozatával[2] meghosszabbította 2004. december 31-ig. Tekintettel arra, hogy politikai szinten nem volt kielégítő a fejlődés, a Tanács 2004. december 22-i 2005/16/EK határozata[3] ismételten, 2006. június 30-ig meghosszabbította az intézkedések érvényességi idejét.

Az Európai Unió a Bizottság és a soros elnökség közös szervezésében 2006. április 24-25-én értékelő küldöttséget küldött a megfelelő intézkedések érvényességi idejének lejára előtt helyzet elemzésére.

Az értékelő küldöttség megállapításai szerint a libériai kormány csekély előrelépést ért el. Ez azonban a forráshiánnyal és azzal magyarázható, hogy a jelenlegi kormány csak nemrégiben lépett hivatalba. Emellett több területen is fejlődést értek el, ami azt sugallja, hogy Libéria a megújulás útjára lépett: a kormány aktívan részt vesz a GEMAP (a nemzetközi közösség által kezdeményezett korrupcióellenes terv) végrehajtásában, a 2005. októberében megrendezett választásokat szabadnak, demokratikusnak és tisztességesnek nyilvánították, és helyreállították a szólásszabadságot. Mindezekből úgy tűnik, hogy a libériai kormány elkötelezetten törekszik a megfelelő kormányzás, az emberi jogok és a jogállamiság megvalósítására. A vállalkozás sikere azonban még mindig a nemzetközi közösség támogatásától függ, miután Libéria nem rendelkezik a megfelelő pénzügyi forrásokkal.

Figyelemmel a kormány által az iránt tanúsított elszántságra, hogy véghezvigye a társadalmi, gazdasági és politikai újjáépítést Libériában, minden ilyen irányú törekvés támogatást és ösztönzést érdemel. Ezért helyénvaló megszüntetni a 2003/631/EK tanácsi határozat által elfogadott és a 2005/16/EK tanácsi határozattal módosított megfelelő intézkedéseket. A helyzet alakulásának figyelemmel kísérésére az AKCS-EU partnerségi megállapodás 8. cikke alapján politikai párbeszédet lehetne kialakítani az eddigiekhez képest szervezettebb formában.

A Bizottság tehát azt javasolja a Tanácsnak, hogy fogadja el a mellékelt határozatot.

Javaslat

A TANÁCS HATÁROZATA

az AKCS-EK partnerségi megállapodás 96. cikke alapján különösen sürgős esetben Libériára vonatkozó intézkedések elfogadásáról szóló 2003/631/EK határozat módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 300. cikke (2) bekezdésének második albekezdésére,

tekintettel a Cotonou-ban 2000. június 23-án aláírt AKCS-EU partnerségi megállapodásra[4] és annak 2005. június 25-én Luxembourgban aláírt módosítására[5] (a továbbiakban: AKCS-EU partnerségi megállapodás),

tekintettel a tagállamok kormányainak a tanács keretében ülésező képviselőinek az AKCS–EK Partnerségi Megállapodás végrehajtása érdekében meghozandó intézkedésekről és követendő eljárásokról szóló belső megállapodásra[6] és különösen annak 3. cikkére,

tekintettel a Bizottság javaslatára,

mivel:

(1) Az AKCS–EK partnerségi megállapodás 96. és 97. cikke alapján Libériával folytatott tárgyalások lezárásáról szóló, 2002. március 25-i 2002/274/EK tanácsi határozat[7] rendelkezik az AKCS–EK partnerségi megállapodás 96. cikke (2) bekezdésének c) pontja és a 97. cikkének (3) bekezdése értelmében megfelelő intézkedések elfogadásáról.

(2) Az AKCS-EK partnerségi megállapodás 96. cikke alapján különösen sürgős esetben Libériára vonatkozó intézkedések elfogadásáról szóló, 2003. augusztus 25-i 2003/631/EK tanácsi határozat[8] rendelkezik az AKCS-EK partnerségi megállapodás 96. cikke (2) bekezdésének b) és c) pontja értelmében megfelelő új intézkedések elfogadásáról.

(3) Az AKCS-EK partnerségi megállapodás 96. cikke alapján különösen sürgős esetben Libériára vonatkozó intézkedések elfogadásáról szóló 2003/631/EK határozat módosításáról szóló, 2005/16/EK 2004. december 22-i tanácsi határozat[9] rendelkezik a megfelelő intézkedések érvényességi idejének 2006. június 30-ig történő meghosszabbításáról.

(4) A libériai kormány által a költségvetés keretében tett, igen nehéz intézkedések tanúsítják a kormány elszántságát a felelősségteljes kormányzás, az emberi jogok tiszteletben tartása és a jogállamiság elveinek megfelelő helyzet kialakítása iránt.

(5) Ezért helyénvaló az AKCS-EK partnerségi megállapodás 96. cikke értelmében Libéria tekintetében foganatosított intézkedések megszüntetése,

A KÖVETKEZŐKÉPPEN HATÁROZOTT:

1. cikk

Az AKCS-EK partnerségi megállapodás 96. cikke értelmében elfogadott megfelelő intézkedések megszűnnek.

2. cikk

Az AKCS–EK partnerségi megállapodás 8. cikke alapján intenzív politikai párbeszéd folyik majd. A politikai párbeszéd tartalmát a mellékletben szereplő, Libéria külügyminiszterének címzett levéltervezet részletezi.

3. cikk

Ez a határozat elfogadásának napjától alkalmazandó.

4. cikk

Ezt a határozatot az Európai Unió Hivatalos Lapjában ki kell hirdetni.

Kelt Brüsszelben, (…)-án/-én.

a Tanács részéről

az elnök

MELLÉKLET

LEVÉLTERVEZET A KÜLÜGYMINISZTER RÉSZÉRE

Brüsszel,

Őexcellenciája George WALLACE

külügyminiszter

Libéria

Tisztelt Miniszter Úr!

Az Európai Unió XXXX-án/én kelt, XXXX. számú levelében tájékoztatta a libériai kormányt azon szándékáról, hogy 2006. június 30-ig meghosszabbítja a Tanács által 2003. augusztus 25-én elfogadott megfelelő intézkedések érvényességi idejét. A levél kitért arra, hogy az intézkedéseket azonnal megszüntetik, mihelyt hivatalba lép egy demokratikusan megválasztott és felelős kormány, illetve köztársasági elnök.

Az Európai Unió megelégedéssel nyugtázza, hogy a 2005 októberében megválasztott új kormány kifejezte azon szándékát, hogy demokratikus változásokat hajt végre, és átalakítja a közszektor működését. Az Európai Unió különösen a következő fejleményeket üdvözli:

- a 2005. októberi országgyűlési és köztársasági elnöki választások szabad, átlátható és szabályos keretek között folytak,

- érvényesül a szólás- és a sajtószabadság,

- a kormány aktívan részt vesz a gazdasági vezetéshez és a felelősségteljes kormányzáshoz biztosított segítségnyújtási program végrehajtásában (GEMAP), és támogatja azt,

- a kormány félállami hatóságainál és pénzintézeteinél végzett külső ellenőrzések eredményeit megfelelően nyomon követik.

Mindazonáltal az emberi jogok és a jogállamiság területén bizonyos nehézségek késleltetik a kormány vállalásainak teljesítését. Így különösen:

- az emberi jogi bizottság átszervezés alatt áll, miután az új kormány új bizottsági tagokat nevezett ki,

- csak kevés bírósági eljárás indult az emberi jogi jogsértések tekintetében vétkes biztonsági erők tagjaival szemben,

- az új biztonsági erők még nem teljesen bevetéskészek,

- az igazságszolgáltatási ágazat helyreállítása még nem fejeződött be,

- az igazságtételi és megbékélési bizottságnak 2006 júniusában meg kellene kezdenie a tevékenységét, de a rendelkezésére bocsátott költségvetés nem elegendő ahhoz, hogy teljes feladatkörét el tudja látni.

Az emberi jogok és a jogállamiság terén további előrelépésre van szükség.

A fentiek tükrében az Európai Unió úgy ítéli meg, hogy a libériai kormány megfelelő hozzáállást és elszántságot mutat a Libériában uralkodó helyzet javítása iránt. Az Európai Unió arra kívánja bátorítani Libéria kormányát, hogy folytassa ezt az utat.

Ezért helyénvalónak ítéli, hogy az AKCS-EK partnerségi megállapodás 96. cikke értelmében elfogadott megfelelő intézkedéseket megszüntesse.

Annak érdekében, hogy folytatódjon az emberi jogok, a demokrácia, a jogállamiság és a közügyek felelősségteljes irányítása tiszteletben tartásának erősítése, az eddigiekhez képest szervezettebb formában folytatott politikai párbeszédre kerül sor az AKCS-EU partnerségi megállapodás 8. cikke alapján. A politikai párbeszéd tartalma a következőkre terjed ki:

- a korrupcióellenes küzdelem nyomon követése és a GEMAP végrehajtása,

- az emberi jogi bizottságok és az igazságtételi és megbékélési bizottság által elért fejlődés,

- az igazságügyi és biztonsági ágazat reformjai,

- az emberi jogi jogsértésekben érintett személyekkel szemben indított igazságszolgáltatási eljárások folytatása.

Első ülésükön a felek meghatározzák azokat a vállalásokat, amelyeket a libériai kormánynak majd meg kell tennie.

Kérem Miniszter Urat, fogadja megkülönböztetett nagyrabecsülésem kifejezését.

a Bizottság részéről | a Tanács részéről |

………………… | ………………. |

[1] HL L 96., 2002.4.13. 23. o.

[2] HL L 220., 2003.9.3. 3. o.

[3] HL L 8., 2005.1.12. 12. o.

[4] HL L 317., 2000.12.15. 3. o.

[5] HL L 287., 2005.10.28., 4. o.

[6] HL L 317., 2000.12.15. 376. o.

[7] HL L 96., 2002.4.13. 23. o.

[8] HL L 220., 2003.9.3. 3. o.

[9] HL L 8., 2005.12.8. 12. o.